Трећа по реду Међународна конференција *AI\_4\_LIFE: Biotech Future Forum,* коју организује Влада Републике Србије у сарадњи са Народном скупштином Републике Србије, Министарством науке, технолошког развоја и иновација, Канцеларијом за ИТ и еУправу, Центром за четврту индустријску револуцију, Светским економским форумом и Програмом Уједињених нација за развој (УНДП), и уз подршку БИО4 кампуса, отворена је данас у Београду.

Овогодишња конференција окупља више од 1.000 учесника из више од 15 земаља, као и 66 међународних говорника, представника влада, академске заједнице, научника и истраживачких институција и привреде.

Окупили смо се да истражимо најновија достигнућа у области вештачке интелигенције и биотехнологије, два поља која дефинитивно обликују нашу будућност. Као научница и неко ко је страствено посвећен науци и новим технологијама, верујем да живимо у изузетним временима. Сведоци смо технолошке трансформације, промена животног стила, као и у друштву, рекла је Беговић.

Она је истакла да се технолошки напредак убрзава и да живимо у ери четврте индустријске револуције, у којој иновације дефинишу сваки аспект наших живота. Морамо се запитати јесмо ли спремни да предводимо ове промене или ћемо их само посматрати са стране. Србија је изабрала не само да учествује већ и да буде лидер. Наша посвећеност иновацијама је јасна кроз иницијативе попут БИО4 Кампуса, који има за циљ да позиционира Србију као кључни европски и светски центар за биотехнологију, закључила је министарка.

Теме конференције обухватаће националне стратегије за развој и примену вештачке интелигенције, као и њен утицај на здравство, пољопривреду и заштиту животне средине. Посебан акценат биће на обради великих података, генетичким иновацијама и новим могућностима у здравственом систему, које се све више ослањају на биотехнологију и вештачку интелигенцију.

Извршни директор Светског економског форума Мирек Душек похвалио је посвећеност Владе Србије унапређењу агенде у области биотехнологије, истичући важност партнерства са Светским економским форумом. Србија пружа лидерство и значајан допринос глобалном дијалогу који подстиче Форум, усклађујући се са нашом мисијом да подстакнемо позитивне промене и побољшамо стање у свету. Центар за четврту индустријску револуцију у Србији постао је поуздан партнер у овом напору, водећи иницијативе Светског економског форума за обликовање глобалних политика, програма и оквира за одговоран развој биотехнологије.

Душек је нагласио значај *Biotech Future Foruma* и рекао да је конвергенција биотехнологије са вештачком интелигенцијом, квантним рачунарством и роботиком кључна за подстицање трансформације, да нас води ка безбеднијим и просперитетнијим друштвима. Како ове технологије напредују, њихов потенцијал за решавање глобалних изазова расте, чинећи овај тренутак кључним, где се наука, одрживост и друштвени напредак усклађују. *Biotech Future Forum* пружа кључну иницијативу за дискусију о трансформативном потенцијалу ових технолошких иновација и истраживање како их искористити за опште добро.

Помоћница генералног секретара УН и регионална директорка УНДП-а за Европу и Централну Азију Ивана Живковић рекла је да јеПакт за будућност, који је недавно усвојила Генерална скупштина УН, потврдио посвећеност одрживом развоју, сарадњи на дигитализацији и у унапређењу технолошких капацитета у корист свих људи и заштите планете.

Биотехнологија и вештачка интелигенција нам пружају решења за низ међусобно повезаних глобалних изазова, укључујући здравствене кризе, климатске промене и сигурност снабдевања храном. Да би подстакао иновације, УНДП подржава Владу Србије у тежњи да изгради економију засновану на знању. Помажемо да се успостави окружење погодно за истраживање и развој у биотехнологији и развој локалног биотехнолошког екосистема. Ангажовани смо у свеобухватним напорима Владе да дигитализује здравствени сектор и помажемо рад новоформираног националног савета за вештачку интелигенцију, изјавила је Живковић.

Meђу учесницимима су и велика светска имена, међу којима др Кристофер Војт, руководилац катедре за биолошко инжењерство на jeдној од глобално најпрестижнијих научних институција Институту технологије у Масачусетсу (МИТ), и др Џорџ Јанкопулос, оснивач Регенерона, компаније која се сматра лидером у савременој фармацеутској индустрији.

Свечаном отварању присуствовао је директор Канцеларије за ИТ и еУправу Михаило Јовановић и директорка Центра за четврту индустријску револуцију Јелена Бојовић.